次韵晁無斁夏雨
作者：陳師道
朝代：宋

paragraphs: 咫尺隔山海，作書問如何。
蟻垤既畜糧，蛙窟如鳴鼉。
積暑復一雨，斧斫仍手摩。
鈎窗欲懸麻，出門已橫河。
人言月離畢，未必致滂沱。
東皋繁草木，蘭艾不同科。
驚魚畏密罟，獨鳥鳴南柯。
稍無蟲飛喧，復覺蟬語多。
因聲作好惡，與物殊未和。
卧聞夜來雨，歸種故山禾。
百年須下澤，萬里付長羅。
先生斷百好，尚以詩作魔。
縮子萬言手，聽渠七字哦。
室邇人則遠，燕默勞者歌。
思君得老瘦，觸熱生積痾。